***Matúš 24,14 „A toto evanjelium o kráľovstve sa bude hlásať po celom svete na svedectvo všetkým národom. A potom príde koniec.“***

Téma konca sveta je vďačnou témou k novým teóriám, špekuláciám a hypotézam. Populárnym a stále častejším javom v spoločnosti je predpovedanie kedy a akým spôsobom tento svet skončí. Ježiš odpovedá špekulantom jasnou rečou, aj keď sám nikdy neurčil čas konca sveta. Mnoho ľudí pozerá k tejto téme so strachom a obavami, ale biblické posolstvo konca sveta môže byť plné nádeje a optimizmu. Matúš 24. kapitola začína otázkou: „Povedz nám, kedy sa to stane a čo bude znamením tvojho príchodu a konca sveta.“ Niektoré trendy, ktoré uviedol Ježiš a pisatelia Biblie ako znamenie toho, že sa blíži koniec sveta:

* **Vojny:** " Budete počuť správy o vojnách a chýry o bojoch. Dajte pozor, aby ste sa neľakali. Lebo sa to musí stať, ALE TO EŠTE NIE JE KONIEC." (Matúš 24,6; pozri tiež Lukáš 21,20-25)
* **Hlad:** „Povstane národ proti národu a kráľovstvo proti kráľovstvu, bude hlad a zemetrasenie na mnohých miestach.“ (Matúš 24,7)
* **Pohoda a užívanie si:** „Keď budú hovoriť: „Je pokoj a istota!“, vtedy ich znenazdania prepadne záhuba ako pôrodné bolesti rodičku a neuniknú.“ (1. Tesalonickým 5,3)
* **Ničenie a pľundrovanie zeme:** „Národy sa rozhnevali, ale prišiel tvoj hnev a čas súdiť mŕtvych a odmeniť tvojich sluhov, prorokov, svätých a tých, čo sa boja tvojho mena, malých i veľkých, a zničiť tých, čo ničia zem.“ (Zjavenie 11,18)
* **Nemravnosť a morálny úpadok:** „... Lebo ich ženy zamenili prirodzený styk za protiprirodzený. Podobne aj muži zanechali prirodzený styk so ženou a rozpálili sa rozkošníckou vášňou jeden voči druhému; muži s mužmi páchali hanebnosti…“ (Rímskym 1,26–27)

„Ľudia budú sebeckí, budú milovať peniaze, budú chvastaví, namyslení, rúhači, neposlušní voči rodičom, nevďační, bezbožní,..., zradcovia,... Budú mať výzor nábožnosti, ale jej moc budú popierať...“ (2. Timotejovi 3,2.4.5)

* **Podvody v oblasti viery:** "Keby vám vtedy niekto povedal: ‚Hľa, tu je Kristus!‘ alebo: ‚Tam je!‘ — neverte! Lebo vystúpia falošní mesiáši a falošní proroci a budú robiť veľké znamenia a divy, aby zviedli — ak je to možné — aj vyvolených.“ (Matúš 24,23-24)
* **Hlásanie evanjelia:** Ježiš povedal: „A toto evanjelium o kráľovstve sa bude hlásať po celom svete na svedectvo všetkým národom. A POTOM PRÍDE KONIEC.“ (Matúš 24,14) „Potom som videl iného anjela letieť stredom neba: Mal večné evanjelium, aby ho zvestoval obyvateľom zeme, každému národu, kmeňu, jazyku a ľudu.“ (Zjavenie 14,6)

**Ďalšie biblické texty**

*„Tak aj vy, keď uvidíte toto všetko, vedzte, že je blízko, predo dvermi.“* (Matúš 24,33)

*„Preto bdejte celý čas a modlite sa, aby ste mali silu uniknúť všetkému, čo má prísť, a postaviť sa pred Syna človeka.“* (Lukáš 21,36)